ROZHODNUTIE KOMISIE
z 1. augusta 2007,
ktorým sa mení a dopĺňa rozhodnutie 2006/415/ES o určitých ochranných opatreniach v súvislosti s vysokopatogénnou vtáčou chrípkou podtypu H5N1 u hydiny v Spoločenstve
[oznámené pod číslom K(2007) 3696]
(Text s významom pre EHP)
(2007/556/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (1), a najmä na jej článok 9 ods. 4,
so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (2), a najmä na jej článok 10 ods. 4,
so zreteľom na smernicu Rady 2005/94/ES z 20. decembra 2005 o opatreniach Spoločenstva na kontrolu vtáčej chrípky a o zrušení smernice 92/40/EHS (3), a najmä na jej článok 63 ods. 3,
keďže:
(1)
Rozhodnutím Komisie 2006/415/ES zo 14. júna 2006 o určitých ochranných opatreniach v súvislosti s vysokopatogénnou vtáčou chrípkou podtypu H5N1 u hydiny v Spoločenstve a ktorým sa zrušuje rozhodnutie 2006/135/ES (4) sa stanovujú určité ochranné opatrenia, ktoré sa majú uplatňovať s cieľom predchádzať šíreniu tejto choroby vrátane zriadenia oblastí A a B po vzniku podozrenia na prepuknutie tejto choroby alebo po jeho potvrdení.
(2)
Po prepuknutí vysokopatogénnej vtáčej chrípky podtypu H5N1 v Českej republike Komisia prijala rozhodnutie 2007/434/ES z 21. júna 2007, ktorým sa mení a dopĺňa rozhodnutie 2006/415/ES o určitých ochranných opatreniach v súvislosti s vysokopatogénnou vtáčou chrípkou podtypu H5 u hydiny v Českej republike (5).
(3)
V nasledujúcich dňoch Komisia prijala rozhodnutie 2007/454/ES z 29. júna 2007 o ochranných opatreniach v súvislosti s vysokopatogénnou vtáčou chrípkou podtypu H5N1 u hydiny v Spoločenstve (6) s cieľom potvrdiť dočasné ochranné opatrenia ustanovené v rozhodnutí 2007/434/ES, pokiaľ ide o oblasti A a B v Českej republike, a trvanie tejto regionalizácie.
(4)
Po prepuknutí vysokopatogénnej vtáčej chrípky podtypu H5N1 v Nemecku Komisia prijala rozhodnutie 2007/483/ES z 9. júla 2007, ktorým sa mení a dopĺňa rozhodnutie 2006/415/ES o určitých ochranných opatreniach v súvislosti s vysokopatogénnou vtáčou chrípkou podtypu H5 u hydiny v Nemecku (7).
(5)
Rozhodnutím Komisie 2007/496/ES z 13. júla 2007, ktorým sa mení a dopĺňa rozhodnutie 2006/415/ES o určitých ochranných opatreniach v súvislosti s vysokopatogénnou vtáčou chrípkou podtypu H5N1 u hydiny v Spoločenstve (8), boli potvrdené dočasné ochranné opatrenia ustanovené v rozhodnutí 2007/483/ES, pokiaľ ide o oblasti A a B v Nemecku. Okrem toho vzhľadom na zmenu epidemiologickej situácie v Českej republike došlo k úprave vymedzenia oblastí podliehajúcich obmedzeniam a trvania opatrení uplatňovaných zo strany Českej republiky.
(6)
Česká republika 12. júla 2007 potvrdila dva ďalšie prípady prepuknutia vtáčej chrípky v chovoch hydiny nachádzajúcich sa v oblasti A, v dôsledku čoho je nutné predĺžiť obdobie uplatňovania ochranných opatrení v Českej republike. Navyše z dôvodu prehľadnosti právnej úpravy Spoločenstva sa zdá byť vhodné uviesť oblasti podliehajúce obmedzeniam v oblasti A daného členského štátu v abecednom poradí bez toho, aby sa rozlišovalo, či ide o ochranné pásmo, alebo pásmo dozoru.
(7)
Rozhodnutie 2006/415/ES by sa preto malo zodpovedajúcim spôsobom zmeniť a doplniť.
(8)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha k rozhodnutiu 2006/415/ES sa nahrádza textom v prílohe k tomuto rozhodnutiu.
Článok 2
Toto rozhodnutie je určené členským štátom.
V Bruseli 1. augusta 2007